Cele sê oor ‘liggaam’ naby Madikizela-Mandela-woningGenl. Bheki Cele, minister van polisie (Foto: ANA) Bheki Cele, minister van polisie, het Saterdagaand ontken dat daar dié naweek ŉ liggaam naby aan die Johannesburgse huis van die ontslape Winnie Madikizela-Mandela aangetref is. Dit kom nadat Nonkululeko Phokane, Cele se woordvoerder, Saterdag ŉ mediaverklaring aan die media gestuur het wat onder meer aangedui het dat Cele Saterdagaand duidelikheid sal gee oor ŉ liggaam wat ŉ paar strate weg van Madikizela-Mandela se woning aangetref is. Lede van die veteranevereniging Umkhonto weSizwe het Saterdag – as deel van ŉ jare lange tradisie – na bewering tydens ŉ begrafnis van een van hul lede skote afgevuur om die lewe van dié lid te vier. Die skote word in die lug afgevuur en bespiegelinge het bestaan dat ŉ dwaalkoeël ŉ persoon moontlik kon getref en noodlottig beseer het. Cele het ontken dat ŉ liggaam naby aan Madikizela-Mandela se huis aangetref is en gesê volgens sy kennis is niemand as gevolg van die skietery van die oudlede van Umkhonto weSizwe dood nie. “Niemand is geskiet nie, niemand is beseer nie en niemand is dood nie,” het hy gesê. Die regerende party het voorheen beslis dat veterane nié meer skote mag afvuur tydens begrafnisdienste nie – selfs al is dit ook ŉ tradisie wat al jare lank voortduur. “Die ANC het beslis dat hierdie tipe tradisies nie meer by begrafnisse uitgevoer mag word nie,” het hy gesê. “Dis onwettig om ŉ wapen af te vuur in ŉ omgewing waar mense is en ons is besig om hieraan te werk.” Madikizela-Mandela, ANC-struggleveteraan en eksvrou van oudpres. Nelson Mandela, het verlede week in die ouderdom van 81 gesterf. Sy is in die Netcare Milpark-hospitaal in Johannesburg dood.